**Pályázati felhívás
fiatal kutatók számára**

A Gazsó Ferenc Társadalomtudományi Társaság (GFTT), – a névadó szellemi örökségének gondozása jegyében – Gazsó Ferenc Emlékdíjat hozott létre, amelyet azoknak a fiatal (40 év alatti) kutatóknak ítél oda, akik a Gazsó Ferenc által művelt témakörökben kiemelkedő pályaművet alkottak/alkotnak. Pályázni lehet az utóbbi két évben megjelent írással, illetve újonnan készülő pályamű absztraktjának a beküldésével.

*Az Emlékdíj létrehozásának célja*

A díj alapítása fontos részét képezi Gazsó Ferenc szellemi örökségét ápoló tevékenységnek, és ennek keretében *különösen fontosnak véljük a fiatal kutatók köréből való szakmai utánpótlást, illetve ezzel összefüggésben a fiatal kutatók munkájának motiválását.* Célunk továbbá, hogy a Gazsó Ferenc által művelt témakörök a szakmai érdeklődés előterébe kerüljenek.

Gazsó Ferenc Békésszentandráson született, és számára mindig fontos volt a szülőfölddel való kapcsolat, ezért az Emlékdíjat – külön pályázat keretében – a Békés megyében élő, illetve onnan elszármazott kutatók számára is lehetővé tesszük. 2020-ban a járvány miatt elmaradt a kiírás, ezért 2021-ben párhuzamosan írjuk ki az országos, illetve a békési térségre koncentráló pályázatot. Az Emlékdíjjal pénzjutalom is jár, amelynek összege **bruttó 200-200 ezer Ft**.

*Műhelykonferencia a pályaművek bemutatására*

Lehetőséget kívánunk adni arra, hogy a magas minőségi színvonalat képviselő pályaműveket a szerzők a díjátadással összekötött műhelykonferencián mutassák be, amelyre *2021 októberében, Budapesten* kerül sor. Az előzetesen írásban beküldött és érdemesnek ítélt pályaművekről érdemi vitát tartunk, amelyen *felkért korreferensek fejtik a véleményüket.*

*Pályázati témakörök*

A névadó által művelt témakörökben várjuk a pályázatokat, nevezetesen, amelyek

* az oktatás társadalmi összefüggéseivel és az oktatáspolitikával,
* a magyar társadalom generációs újratermelődésének alakulásával és az ifjúságkutatással,
* az életesélyek társadalmi egyenlőtlenségeivel,
* a politikai tagolódás alakulásával, s az elitekkel foglalkoznak.

Valamennyi fent említett témakörben *a szociológia egyik legalapvetőbb kérdését szeretnénk előtérbe helyezni, nevezetesen a társadalmi egyenlőtlenségek újratermelődésének bemutatását,* tehát a legégetőbb társadalmi problémákat.

*Pályázati jelentkezés beadásának határideje*

A fiatal kutatók jelentkezését **2021. május 31-ig** várjuk, amelyhez – a rövid életrajzi adatok mellett – az újonnan készülő pályaművek esetében 1–2 oldalas magyar és angol nyelvű absztraktot, a már korábban megjelentek esetében pedig a magyar nyelvű írást és annak angol nyelvű absztraktját kell csatolni, amelyet a zsűri előzetesen elbírál, és erről – a beküldést követő egy hónapon belül – értesíti a pályázókat. Az újonnan készített pályaműveket 2021. szeptember 10-ig kell beküldeni. Itt szeretnénk megemlíteni, hogy a Békés megyében élő, illetve onnan származó fiatal kutatók számára külön pályázatot hirdetünk, amelyre Ceglédi Tímeánál lehet jelentkezni. (t.cegledi@gmail.com.)

Az érdeklődők további **információt** kaphatnak Harcsa Istvántól (**harcsa.istvan05@gmail.com**)